Flammerne nåede lige at få fat i græsset omkring en ejendom, inden Nordjyllands Beredskab fik slukket en markbrand ved Ulsted.

Fredag eftermiddag begyndte det at ryge fra en mejetærsker, imens landmanden var i færd med at høste sin mark på Langtvedvej i Ulsted. Der var kun gløder i mejetærskeren, men på få sekunder blev de ført videre til den knastørre mark. Landmanden forsøgte at slukke flammerne, men de løb lyn hurtigt fra ham – henover marken i vindens retning. - Vi fik anmeldelsen klokken 16:16, og da vi kom derud var flammerne kommet over til et område læhegn, som stod tæt på en privat ejendom, siger indsatsleder ved Nordjyllands Beredskab, Bent Pedersen. Flammerne nåede lige at få fat i græsset ved ejendommen, men heldigvis fik beredskabet hurtigt branden under kontrol.